remissie van eene dootslage
voere gheerden wyns
kaerle etc doen condt allen luden nu ende namaels wesende dat wy
hebben onfangen die oitmoedige supplicatie van gheerden wyns wonende
binnen den dorpe van oplintere inhoudende hoe dat tsondage voere pinxsten
lesltleden hy heeft gecaetst int voers. dorpe opte plaetse tegen eenen geheeten
wouteren van yseren ende alsoe caetsende es gecomen des suppliants hun svrouwe
ende heeft hem gebeden dat hy aflaten soude dat alsdoen die voers. suppliant
seyde totten voers. woutere ic bidde u laet ons af staen myn huysvrouwe
en willes met meer hebben ende werp daer eenen halven stuiver seggende
ziet daeres eenen halven stuiver nochtans en hebbe ic tspel noch niet verloren
dat doen de voers.woutere seyde zwerende by die macht by die cracht
ghy sult my betalen oft byde vyf wonden ic sal uwe hert doer steken en
zeerde uw moedere een werf$ anderwerf teerdewerf nyet tegenstaende die voers.
suppliant altyt yerstleude vanden voers. woutere seggende ic en wille niet
vechten nochtans de voers. woutere hem altyts innecomende al zwerende
heeft den selven suppliant tweemalen voer zyn kennebacken gesmeten dat
doen de voers. suppliant hem met zyne voeten van hem stiete de voers.
wouter altyt in zynder quaetheyt persevererende heeft den selven suppliant
met eene broomes gesteken in zynen hals wel een het diepe de selve
suppliant dat gevoelende heeft den voers. wouter syck met eenen broomes
in zyn zyde gesteken van welken steke muts dat hy zieck was vanden
grooten pocken ende noch duer tyt onder * meester was es binnen vier dagen
van levende lyve ter doot gecomen ende hoewel die voers. suppliant
totten voers. ongevalle gecomen is zyn lyf verweerd verweerende hebbende
den voers. dooden lichaeme gesoent ende partyen genoech gebetert ende dat om
den selven te voldaene hy heeft moeten om godswille halen ende nochtans
anderssins tot goeden name ende fame gestaen heeft soe en soude die suppliant
hem beduchtende voer rigeur van rechte met dorren houden oft vinden binnen
desen onsen lande van brabant ten ware by onsen gracien ende brieven van
remissien ons om die voers. gracie zeere oetmod oetmoedelyc biddende
soe eyst dat wy desen aengesien geneyght wesende ter beden vanden suppliant
willende hem gracie voer righeur van rechte prefereren den selven inden gevalle
als boven hebben vergheven geremitteert ende quytgeschonden vergeven remitteren
ende vuyt sunderlinger gracien midts desen onsen briefve scelden quyte
tsuck ende den dootslach boven verclaert midtsgaders alle peyne corporelle
ende criminelle die hy tegen ons ende der justicien mach hebben mesdaen
ende misbruyckt restituerende hem tot zynen goeden name fame
zynen goeden onverbuert zynde indien hy eenige hadde ende tot allen
onsen landen ende heerlicheden hem stellende in sulken state als hy was
nae voere die toecompste vanden selven imponerende hier op een eeuwich
geswych ende scilencie onsen procureur general ende allen anderen onsen
ende dersmaele heeren officieren dienaren ende justicieren dien dit
aengaen mach satisfactie nochtans gedaen de partyen geinteresseerde
*den
# sy verantwordt
vanden amende civilic
soe verre die noch niet gedaen en zy civilick alleenlyck behoudelic
dat die suppliant tvoirs. stuck sal gehouden zyn te beteren tegen ons
ende daer voere betalen amende civile ende tot dien die redelycke costen
van justicien indien eenige daer om gedaen zyn oft werdden ter
arbitragien ende taxatien zien onsen lieven ende getrouwen cancellier
ende luden van onsen raide geoirdineert in brabant ontbieden
daer om ende bevelen den voers. van onsen raide dat geroepen die
ghene die daerom behoeren geroepen te zynen zy procederen wel ende
getrouweln totten interimenente van desen ende totten taxatien ende
moderatien vander voers. civilder beternisse ende costen van justicien
ende die voers. civile beternisse ende costen betaelt in handen
vanden ghenen dien dat behoirt zy ende alle andere onse ende
der smaelre heren officieren rechteren ende justicieren tegewoerdich
ende toecomende huere stedehouderen ende elc van hem soe hem toebehoirt
ende aengaen mach den voers. suppliants van deser onsen onser gracien
remissien ende quytges quitscheldingen peyselic vredelic
volcommelick ende eeuwelick doen ende laten gemeten ende gebruycken
sonder hem te doene oft te laten geschieden eenigen hinder stoot
oft letsel aen zynen lyve oft goeden onverbuert ter contrarien
in eeniger manieren maer indien zyne persoen oft eenige van
zyne voers. onverbuerde goeden ter causen van desen eenichssins
aengetast becommert gearresteert oft gemolesteert waren en
ende elck van hen terstont ende sonder vertreck ontslaen setten
ende stellen oft doen ontslaen setten ende stellen tot geheelder
ende volcomender delivrancie want ons alsoe gelieft ende ten
eynde dat ditvast ende gestadich zy ende blyve tot deuweh
eeuwigen dagen soe hebben wy onsen zegele hieraen doen hangen
behouden ons in allen zaken ons recht ende eenen yegelycken des
zyns gegeven in onser stadt van bruessele inde maent van
novembry int jaer oons heeren duyzsent vyfhondert ende achtiene
ende van onsen rycken tderde aldus stont gescroeven onder opte
plycke byden coninck zynen rade ende geteykent h de
hune ende noch opte selve plycke vryvisa met oic in mevgine
pro deo
die collatie van deser copien is
gedaen ende bevonden ? concorderend
metten originale by my